Document ID: 32014R0948

REGULAMENTUL DE PUNERE ÎN APLICARE (UE) NR. 948/2014 AL COMISIEI
din 4 septembrie 2014
de deschidere a depozitării private pentru laptele praf degresat și de stabilire în avans a cuantumului ajutorului
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 18 alineatul (2), articolul 20 literele (c), (f), (l), (m) și (n) și articolul 223 alineatul (3) litera (c),
având în vedere Regulamentul (UE) nr. 1370/2013 al Consiliului din 16 decembrie 2013 privind măsuri pentru stabilirea anumitor ajutoare și restituții în legătură cu organizarea comună a piețelor produselor agricole (2), în special articolul 4,
având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (3), în special articolul 62 alineatul (2) litera (b),
întrucât:
(1)
Articolul 17 litera (g) din Regulamentul (CE) nr. 1308/2013 prevede acordarea unui ajutor pentru depozitarea privată a laptelui praf degresat..
(2)
La 7 august 2014, guvernul rus a introdus o interdicție la importurile anumitor produse din Uniune în Rusia, printre acestea numărându-se și produse lactate. Evoluția prețurilor și a stocurilor de lapte praf degresat ilustrează situația dificilă a pieței, care poate fi eliminată sau redusă prin intermediul depozitării. Având în vedere actuala situație a pieței, este oportun să se acorde ajutor pentru depozitarea privată a laptelui praf degresat și să se stabilească în avans cuantumul ajutorului.
(3)
Regulamentul (CE) nr. 826/2008 al Comisiei (4) stabilește norme comune de implementare a schemei de ajutoare pentru depozitarea privată.
(4)
În temeiul articolului 6 din Regulamentul (CE) nr. 826/2008, un ajutor stabilit în avans trebuie acordat în conformitate cu normele și condițiile detaliate prevăzute în capitolul III din regulamentul respectiv.
(5)
În conformitate cu articolul 16 alineatul (2) litera (c) din Regulamentul (CE) nr. 826/2008 și în scopul de a asigura depozitarea unor loturi omogene și ușor de gestionat, este necesar să se precizeze cerințele aplicate unui „lot de depozitare”.
(6)
Din motive de eficiență și simplificare administrativă și având în vedere faptul că informațiile cerute în legătură cu detaliile depozitării sunt deja incluse în cererea de ajutor, este oportun să se renunțe, după încheierea contractului, la cererea de furnizare a acelorași informații, prevăzută la articolul 20 primul paragraf litera (a) din Regulamentul (CE) nr. 826/2008.
(7)
Din motive de simplificare și de eficiență logistică, trebuie să li se permită statelor membre să renunțe la obligația de a indica numărul de contract pe fiecare unitate depozitată în cazul în care numărul de contract este înscris în registrul depozitului.
(8)
Din motive de eficiență și de simplificare administrativă, ținând seama de situația specială a depozitării laptelui praf degresat, controalele prevăzute la articolul 36 alineatul (6) din Regulamentul (CE) nr. 826/2008 trebuie efectuate în cazul a cel puțin jumătate din numărul de contracte. În consecință, trebuie prevăzută o derogare de la respectivul articol.
(9)
În conformitate cu articolul 4 din Regulamentul (UE) nr. 1370/2013, ajutorul pentru depozitare privată stabilit în avans trebuie să aibă la bază costurile de depozitare și/sau alte elemente relevante legate de piață. Este oportun să se stabilească un ajutor pentru costurile de depozitare fixe de intrare și de ieșire a produselor în cauză, precum și un ajutor pentru fiecare zi de depozitare pentru costurile de depozitare și finanțare.
(10)
În conformitate cu articolul 35 alineatul (3) din Regulamentul (CE) nr. 826/2008 și în scopul de a monitoriza îndeaproape utilizarea măsurii, este necesar să se precizeze data limită pentru depunerea notificărilor prevăzute la articolul 35 alineatul (1) litera (a) din regulamentul menționat.
(11)
Pentru a avea un impact imediat asupra pieței și pentru a contribui la stabilizarea prețurilor, măsura temporară prevăzută de prezentul regulament ar trebui să intre în vigoare în ziua următoare datei publicării acestuia.
(12)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
1. Prezentul regulament prevede acordarea de ajutor pentru depozitarea privată a laptelui praf degresat în conformitate cu articolul 17 litera (g) din Regulamentul (CE) nr. 1308/2013.
2. Se aplică dispozițiile Regulamentului (CE) nr. 826/2008, cu excepția cazului în care prezentul regulament conține dispoziții contrare.
Articolul 2
Unitatea de măsură menționată la articolul 16 alineatul (2) litera (c) din Regulamentul (CE) nr. 826/2008 este „lotul de depozitare”, care corespunde unei cantități din produsele la care se referă prezentul regulament, cu greutatea de cel puțin o tonă și cu compoziția și calitatea omogene, produsă în aceeași fabrică și depozitată în aceeași zi în același depozit.
Articolul 3
1. Articolul 20 primul paragraf litera (a) din Regulamentul (CE) nr. 826/2008 nu se aplică.
2. Statele membre pot renunța la obligația de a indica numărul de contract, menționată la articolul 22 alineatul (1) litera (e) din Regulamentul (CE) nr. 826/2008, cu condiția ca șeful depozitului să își ia angajamentul de a înscrie numărul de contract în registrul menționat la punctul V din anexa I la regulamentul respectiv.
3. Prin derogare de la articolul 36 alineatul (6) din Regulamentul (CE) nr. 826/2008, la finalul perioadei de depozitare contractuală, autoritatea de control verifică prin eșantionare greutatea și identificarea laptelui praf degresat din depozit în cazul a cel puțin jumătate din numărul de contracte.
Articolul 4
1. Valoarea ajutorului pentru produsele menționate la articolul 1 este de:
-
8,86 EUR pe tonă de produs depozitat pentru costurile de depozitare fixe;
-
0,16 EUR pe tonă pe zi de depozitare contractuală.
2. Depozitarea contractuală se încheie în ziua precedentă datei retragerii din depozit.
3. Ajutorul se poate acorda numai dacă perioada de depozitare contractuală este cuprinsă între 90 și 210 zile.
Articolul 5
Cererile de ajutor pentru depozitare privată pot fi depuse începând cu data intrării în vigoare a prezentului regulament. Data limită pentru depunerea cererilor este 31 decembrie 2014.
Articolul 6
Statele membre comunică Comisiei:
(a)
până în fiecare zi de marți, pentru săptămâna precedentă, cantitățile pentru care au fost încheiate contracte, precum și cantitățile de produse pentru care au fost depuse cereri pentru încheierea contractelor, în conformitate cu articolul 35 alineatul (1) litera (a) din Regulamentul (CE) nr. 826/2008;
(b)
nu mai târziu de sfârșitul fiecărei luni, pentru luna precedentă, informațiile cu privire la stocurile necesare în conformitate cu articolul 35 alineatul (1) litera (b) din Regulamentul (CE) nr. 826/2008.
Articolul 7
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 septembrie 2014.

Labels: 17
19
5
3
6
18